32006D0428
L 172/15
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 22 юни 2006 година
относно определянето на общ фискален маркер за газьол и керосин
(нотифицирано под номер C(2006) 2383)
(2006/428/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 95/60/ЕО на Съвета от 27 ноември 1995 г. относно фискалното маркиране на газьол и керосин (1), и по-специално член 2, параграф 2 от нея,
като има предвид, че:
(1)
За доброто функциониране на вътрешния пазар, и по-специално за да се предотврати укриването на данъци, Директива 95/60/ЕО предвижда обща система за маркиране с цел идентификация на видове газьол, попадащи под код по КН 2710 00 69, и на керосин, под код по КН 2710 00 55, които са освободени за потребление като необлагаеми с акциз или като облагаеми с намалена акцизна ставка. От 2002 г. първият код бе разделен на кодове по КН 2710 19 41, 2710 19 45 и 2710 19 49, за да се вземе предвид съдържанието на сяра в газьола, а вторият код бе транспониран като код по КН 2710 19 25.
(2)
Решение 2001/574/ЕО на Комисията (2) определи продукта, идентифициран с научното наименование N-етил-N-[2-(1-изобутоксиетокси)етил]-4-(фенилазо)анилин (Solvent Yellow 124), за общия фискален маркер, предвиден в Директива 95/60/ЕО, за маркирането на газьол и керосин, които не са били обложени по ставката в пълен размер, приложима за минерални масла, използвани като гориво.
(3)
Член 2 от Решение 2001/574/ЕО изисква решението да се преразгледа в срок не по-късно от 31 декември 2006 г. в светлината на техническия напредък в областта на маркировъчните системи и като се отчита необходимостта да се противодейства на използването с цел измама на минерални масла, освободени от акциз или облагаеми с намалена акцизна ставка.
(4)
Като част от процеса на преразглеждане бяха проведени консултации с държавите-членки. Държавите-членки като цяло са удовлетворени, че Solvent Yellow 124 изпълнява предназначението си като противомярка спрямо използването с цел измама на минерални масла, освободени от акциз, или облагаеми с намалена акцизна ставка.
(5)
Не са постъпили сигнали за проблеми относно въздействията върху здравето и околната среда от използването на Solvent Yellow 124.
(6)
Досега не е представен или подкрепен със съответната научна информация друг продукт, който потенциално да може да замести Solvent Yellow 124 и да отговаря на всички критерии, съгласно които Solvent Yellow 124 бе избран като общия фискален маркер.
(7)
Поради това е необходимо Solvent Yellow 124 да продължи да се използва като общия фискален маркер по смисъла на Директива 95/60/ЕО и съобразно изложените в същата директива условия.
(8)
Настоящото решение не представлява освобождаване от задълженията съгласно член 82 от Договора.
(9)
Необходимо е са се вземат предвид новите възможности, които ще разкрият бъдещите научни постижения, като се определи срок за преразглеждането на настоящото решение.
(10)
Същевременно, обаче, е необходимо да се преразгледа настоящото решение преди изтичането на този срок, ако бъде установено, че Solvent Yellow 124 причинява допълнителни вреди на здравето или околната среда.
(11)
В интерес на яснотата и прозрачността Решение 2001/574/ЕО следва съответно да се замени.
(12)
Мерките, предвидени в настоящото решение, са в съответствие със становището на Комитета по акцизите,
ПРИЕ НАСТОЯЩОТО РЕШЕНИЕ:
Член 1
Общият фискален маркер, предвиден в Директива 95/60/ЕО, за маркирането на всички видове газьол, попадащи под кодове по КН 2710 19 41, 2710 19 45 и 2710 19 49, както и на керосин, попадащ под код по КН 2710 19 25, e Solvent Yellow 124, съгласно посоченото в приложението към настоящото решение.
Държавите-членки определят равнище на маркиране в размер на не по-малко от 6 mg и не повече от 9 mg маркер на литър минерално масло.
Член 2
Настоящото решение се преразглежда не по-късно от 31 декември 2011 г., като се вземе предвид техническият напредък, постигнат в областта на маркировъчните системи, и необходимостта да се противодейства на използването с цел измама на минерални масла, освободени от акциз или облагаеми с намалена акцизна ставка.
Ако бъде установено, че Solvent Yellow 124 причинява допълнителни вреди на здравето или околната среда, преразглеждането се извършва предсрочно.
Член 3
Решение 2001/574/ЕО се отменя.
Член 4
Адресати на настоящото решение са държавите-членки.
Съставено в Брюксел на 22 юни 2006 година.